
	Բեկում ռազմավարական նախաձեռնությունների կենտրոն

		 Հարգելի՛ գործընկերներ,


	Առաջարկում ենք չեղարկել կամ վերախմբագրել նշված օրենքի նախագիծն այս տեսքով կամ վերախմբագրել պայմանավորված մի շարք հանգամանքներով, մասնավորպես՝ ներկայացնենք, թե ինչու է ճիշտ, որպեսզի քաղաքացին անցնի պարտադիր ժամկետային զինծառայություն․


















































	1․ Հայաստանի Հանրապետության կողմից անձին պարտադիր զինվորական ծառայության պարտականությունից ազատելը` որպես իրավական շահադրդման գործիք կիրառելու դեպքում պետությունը պետք է զգուշաբար վերաբերի, քանի որ այն կարող է առաջացնել իրավական, սոցիալական, և համանման այլ խնդիրներ ։
	Առհասարակ, վերոնշյալ իրավական շահադրդման մեխանիզմների կիրառումը փաստում է այն մասին, որ իրավական տեսանկյունից պետությունը փոխում է իրավահարաբերությունների բնույթն իր քաղաքացու հետ։ Սահմանադրական պարտականությունը (երկրի պաշտպանությունը) ստանում է ընտրության այլընտրանքային բնույթ: Այս պարագայում կարևոր է, թե պետությունն իր առաջնահերթությունների վերանայումն ինչպիսի կարիքների և կանխատեսումների հիման վրա է կատարում։
    Մասնավորապես, երբ պետությունը պարտադիր զինվորական ծառայությունից ազատում է գիտության, կրթության, մշակույթի, սպորտի կամ պետության համար այլ առաջնահերթություն ունեցող բնագավառներում նշանակալի հաջողություններ ունեցող իր քաղաքացիներին, օրինակ՝ երիտասարդ գիտնականների կարիերայի ընդհատումը կանխելու, խուսափելու ուղեղների արտահոսքից դեպի արտերկիր և ուժեղացնել ուսեփական տեխնոլոգիական ոլորտը համաշխարհային մրցակցության մեջ, ապա դա ընդունելի առաջնահերթություն է։ Օրինակ՝ Հարաֆային Կորեայում, Իսրայելում, Թայվանում, Սինգապուրում և այլ երկրներում տեղեկատվական տեխնոլոգիաների բնագավառի հատուկ բարձր չափանիշներին բավարարող անձինք ազատվում են պարտադիր զինվորական ծառայությունից՝ վերոնշյալ ոլորտում պետության մրցունակությունն ապահովելու և բարձրացնելու նպատակով։
	Օրենքի նախագծի համատեքստում, խոսելով Հայաստանի Հանրապետության առաջնահերթությունների վերանայման մասին, կարող ենք փաստել, որ ներքին անվտանգության ուժեղացումը (ոստիկանության և փրկարար ծառայության կադրային ապահովում) կատարվում է՝ ի հաշիվ արտաքին պաշտպանության բնագավառի: Այս պարագայում հարցեր են առաջանում, թե արդյո՞ք դա առաջնահերթություն է մեկը մյուսի նկատմամբ։ Կարծում ենք, որ այն արդարացված կլիներ միայն այն դեպքում՝ այն էլ վերապահումներով, եթե Հայաստանն ունենար կայացած պրոֆեսիոնալ (պայմանագրային) հիմունքերով բանակ:
	Ավելին, այս իրավական շահադրդման մեխանիզմը բախվելու է Սահմանադրության համահավասարության սկզբունքի հետ։ Օրինակ՝ ինչու՞ էկոպարեկային կամ քրեակատարողական (կամ այլ ծառայություններ) ծառայություններում նույնպես չպետք է գործի նմանատիպ արտոնություններ, քանի որ այդ ծառայություններում նույնպես կադրերի անբավարարություն կա:
	Օրենքի նախագծի ընդունման պարագայում ռիսկը բավականին մեծ է, որ մասնագիտական կողմնորոշման հիմքում ընկնելու է ոչ թե սերը դեպի ոստիկանական կամ փրկարարական գործը, այլ բանակ չգնալու ձգտումը։ Այն ամենայն հավանականությամբ հանգեցնելու է այդ համակարգերում այնպիսի կադրերի կուտակմանը, որոնք չունեն ներքին կոչում և բարձր պատասխանատվություն, այլ պարզապես «ժամանակ են սպանում»՝ բանակային տարիքը (մինչև 35 տարեկան) անցկացնելու համար։
	Ընդհանրապես խոսելով հանրային ծառայության այս կամ այն տեսակի ծառայությունում աշխատանքի անցնելու շահադրդման գործիքակազմերի մասին՝ պետք է շեշտադրենք այն փաստը, որ այդ ծառայութուններում աշխատանքի անցնելը պետք է առաջին հերթին հանրության շրջանում տվյալ ծառայության տեսակի նկատմամբ բարձր հեղինակության մասին վկայի, այլ ոչ քաղաքացիների կողմից իրենց Սահմանադրական պարտականությունների այլընտրանքային միջոցներով փոխարինելու մասին։ Աշխարհում, միապետական կառավարման ձև ունեցող երկրների միապետներն ու նրանց ժառանգները (երբեմն նույնիսկ իգական սեռի), որպես առաջնային բարձրագույն կրթություն ստանում են ռազմական բուհերում՝ (Մեծ Բրիտանիա, Բելգիայի Թագավորություն, Նորվեգիայի Թագավորություն, Արաբական Միացիալ էմիրություններ և այլն), և այս ամենը պետության զինված ուժերի հանդեպ բարձր հեղինակության պահպանման նպատակով է կատարվում, որպեսզի այդ միապետությունների հպատակները բանակում ծառայելու մեծ շահադրդում և պատիվ ունենան՝ տեսնելով իրենց միապետի օրինակը, այլ ոչ թե այլընտրանքային միջոցներ գտնեն բանակում ծառայելուց խուսափելու նպատակով։


	2․ Պարտադիր ժամկետային զինծառայությունն ինքնատիպ դպրոց է անձի կայացման համար։ Սովորականից տարբերվող բանակային ռեժիմը վստահաբար զինծառայողների մոտ ձևավորում է մի շարք կամային հատկանիշներ, կառավարման հիմնական սկզբունքների առավել ճիշտ ընկալում, ինչպես նաև կյանքի հանդեպ հայացքները դառնում են առավել խորքային։ Ծառայությունն իր ուրույն հետքն է թողնում անհատի ձևավորման ճանապարհին, վերջինս ձեռք է բերում կոլեկտիվներում ինտեգրվելու կարևոր հատկանիշներ, որոնք ուղղակի անհրաժեշտ են ամբողջ կյանքի ընթացքում, հատկապես՝ այնպիսի համակարգերում աշխատանքի ժամանակ, ինչպիսիք են՝ Ոստիկանությունը կամ Փրկարար ծառայությունը։ Կարելի է փաստել, որ, որպես կանոն, մարդու՝ որպես ինդիվիդ կայացման առաջին հիմնարար և անփոխարինելի փուլերից է։ Կյանքի այս դպրոցը պատվով հաղթահարելուց հետո անհատն ունակ է կայացնել առավել կշռադատված որոշումներ, որոնց թվում է նաև մասնագիտության ընտրությունը։ Սա նաև կարևոր հանգամանք է ՀՀ ՆԳՆ կողմից սեփական կադրերի համալրման միջնաժամկետ, ինչպես նաև՝ երկարաժամկետ պլանավորման համար, քանի որ մեծամասամբ զինծառայությունից հետո մասնագիտության ընտրությունը դիմորդի մոտ լինելու է կշռադատված և առնվազն միջնաժամկետ կտրվածքում պլանավորված (ուսում և մասնագիտացումից հետո առնվազն միջինում 5 տարվա ծառայություն)։ 


















3. Զինծառայությունն ինքնատիպ ֆիլտր է, որի ավարտին հնարավոր է ստանալ անձի վերաբերյալ բազմակողմանի բնութագիր՝ հոգեկերտվածք, մի շարք դրական և բացասական հատկանիշներ, արատներ, տարօրինակ կապեր և այլն։ Սա առավել օգտակար և չափազանց կարևոր տեղեկատվություն է ՀՀ ՆԳՆ ուսումնական հաստատությունների կամ առհասարակ ՆԳՆ համակարգի դիմորդների մասով։









































4. Զինծառայությունից հետո ՀՀ ՆԳՆ ուսումնական հաստատությունում ուսումնասռությունը կիսատ թողնելու կամ ուսումնառությունից հետո աշխատանքային պայմանագրի վաղաժամ խզման դեպքում պետությունն առնվազն կշահի այն մասով, որ պահեստազորում կընդգրկի ՀՀ ԶՈՒ-ից կամ ՍԶ-ից արդեն իսկ որոշակի պատկերացում և զինվորական մասնագիտություն ունեցող անձ։ 






































	5․ ՀՀ ՆԳՆ-ում աշխատանքի ժամանակ Հանրապետությունում հնարավոր արտակարգ իրավիճակների դեպքում ՀՀ ԶՈՒ և այլ զորքերի հետ փոխգործակցության, այդ թվում՝ ներդաշնակման շրջանակներում պարտադիր ժամկետային զինծառայություն անցած ՀՀ ՆԳՆ աշխատակցի համար աշխատանքի կազմակերպումը կլինի առավել դյուրին և արդյունավետ։





















	6. Կա հավանակաություն, որ նախագծի ընդունման պարագայում հասարակական տարբեր շերտերի մոտ կառաջանա քաղաքացիական անհավասարության ընկալում․ սա կարող է դիտարկվել որպես կոռուպցիոն ռիսկ՝ օրինական ճանապարհով պարտադիր ժամկետային զինծառայությունից խուսափելու մասով։ Առանց այդ էլ, համաձայն բաց աղբյուրներում առկա տարբեր գնահատականների՝ մասնակի խաթարված է «հասարակություն-անվտանգային համակարգ» կապը և մասնավորապես կարող է բարձրանալ հասարակական դժգոհության ալիք՝ կապված պարտադիր ժամկետային զինծառայությունն այլընտրանքով փոխարինելու մասով։



















	7. Նման օրինագծի ընդունման դեպքում մեծ է հավանականությունը, որ ՀՀ ԶՈՒ-ն և այլ զորքերն ունենան զորակոչի հետ կապված առավել մեծ խնդիրներ․ այժմ զորակոչի հետ կապված առկա խնդիրների մասով հատկապես վերջին 1,5 տարվա մեջ հրապարակավ խոսել են թե՛ պաշտպանական գերատեսչության ղեկավարներն ու պատասխանատուները, թե՛ այլ պետական պաշտոնատար անձինք և ՀՀ ԱԺ պատգամավորներ։ 


















































	8. Պետության համար այս ժամանակահատվածում նման տեքսով օրինագծի ընդունումը պարունակում է առավել մեծ կոռուպցիոն ռիսկ։






























	Այնուամենայիվ, միտում չունենալով նվազեցնել ՀՀ ՆԳՆ դերը պետության մեջ և գիտակցելով ՀՀ ՆԳՆ գործառույթների պատշաճ իրականացման անհրաժեշտությունը, որը խաթարող կարևոր գործոններից են հնարավոր առկա և կանխատեսվող կադրային խնդիրները, կարելի է դիտարկել հետևյալ տարբերակը՝ ՀՀ ՆԳՆ ուսումնական հաստատության դիմորդը մեկ տարի անցնում է պարտադիր ժամկետային զինծառայություն, այնուհետև՝ սեփական դիմումի համաձայն կնքում է ուսման և հետագա ծառայությունը պարտադիր շարունակելու ընդհանուր առմամբ 15 տարով պայմանագիր և տեղափոխվում ՀՀ ՆԳՆ՝ ուսումնառության։




	
	Չի ընդունվել։


Ներկայացված առաջարկներն ընդունելի չեն՝ հաշվի առնելով նախագծերով հետապնդվող նպատակներն ու դրանց հիմքում դրված իրավակարգավորման տրամաբանությունը։
Այս տեսանկյունից հարկ է նախապես արձանագրել, որ առաջարկներով, ըստ էության, նախատեսվող կարգավորումները հիմնականում դիտարկվում են որպես պարտադիր զինվորական ծառայությունից ազատելու կամ դրանից խուսափելու հնարավորություն։ Մինչդեռ նախագծային լուծումների բովանդակությունն ու նպատակն էապես ավելի լայն են․ այն ուղղված է հանրակրթությունից հետո երիտասարդի մասնագիտական կողմնորոշման, նպատակային մասնագիտական կրթության, ծառայության անցնելու և երկարաժամկետ ծառայողական կարիերայի միասնական ու շարունակական ուղու ձևավորմանը, ինչն ուղղակիորեն արտացոլված է օրինագծերի ընդունման հիմնավորման մեջ։
Այս առումով, առաջարկվող մեխանիզմը չի հանգում անձին պարտադիր զինվորական ծառայության պարտականությունից պարզապես ազատելուն։ Պետությունը միաժամանակ ստեղծում է պետական պատվերի շրջանակներում մասնագիտական կրթություն ստանալու հնարավորություն, ապահովում է համապատասխան մասնագիտական պատրաստություն, նախատեսում է ծառայության անցնելու և առաջխաղացման կանխատեսելի պայմաններ, իսկ անձի համար սահմանում է հետագա ծառայության՝ օրենքով նախատեսված պարտավորություն։ Հետևաբար, նախագծային լուծումը պետք է գնահատել ոչ թե մեկուսացված՝ պարտադիր զինվորական ծառայության համատեքստում, այլ որպես պետության կողմից հանրային անվտանգության ոլորտի համար մասնագիտական մարդկային ռեսուրսի նպատակային ձևավորման համակարգ։
    
1․ Առաջարկվող կարգավորումներն ամենևին նպատակ չունեն պարտադիր զինվորական ծառայությունից ազատումը դարձնել ոստիկանության կամ փրկարար ծառայության համակարգում աշխատանքի անցնելու շահադրդման միջոց։
Նախագծի հիմնական նպատակը այն երիտասարդների համար, որոնք դեռևս հանրակրթությունն ավարտելու փուլում գիտակցված ընտրությամբ իրենց մասնագիտական ապագան կապում են ոստիկանության կամ փրկարար ծառայության հետ, անմիջապես նպատակային մասնագիտական կրթություն ստանալու և հետագայում այդ համակարգում երկարաժամկետ ծառայություն իրականացնելու հնարավորություն ստեղծելն է։
Այսինքն՝ նախագծով առաջարկվող իրավական մեխանիզմի հիմքում ոչ թե «պարտադիր զինվորական ծառայությունից ազատվելը», այլ՝ կրթության և հանրային ծառայության փոխկապակցվածությունն է։ Պետությունը անձին տրամադրում է պետական պատվերով կրթություն և մասնագիտական պատրաստություն, իսկ դրա դիմաց ակնկալում է երկարաժամկետ ծառայություն։ Այդ պատճառով նախագծային մոդելը չի կարող նույնացվել այնպիսի արտոնության հետ, որի դեպքում անձը պարզապես ազատվում է պարտադիր զինվորական ծառայությունից՝ առանց պետության նկատմամբ համարժեք երկարաժամկետ պարտավորություն ստանձնելու։
Միաժամանակ, այն հանգամանքը, որ անձի կողմից պարտադիր զինվորական ծառայության պարտականությունը նախագծերով նախատեսված պայմաններում համարվում է իրացված, պետք է դիտարկել հենց այդ փոխկապակցված իրավական պարտավորությունների ամբողջության շրջանակում։ 
Այլ կերպ ասած՝ խոսքը չի վերաբերում նրան, որ անձը միակողմանիորեն ազատվում է իր նկատմամբ գոյություն ունեցող պարտադիր զինվորական ծառայության պարտավորությունից։ Ներդրվող կարգավորումներով նախատեսվում է օրենքով սահմանված հատուկ իրավական ռեժիմ, որի պայմաններում պետությունը տվյալ անձի նկատմամբ ստանձնում է մասնագիտական կրթության և մասնագիտական պատրաստության ապահովման պարտավորություն, իսկ անձը դրա դիմաց ստանձնում է ՀՀ ՆԳՆ համակարգում երկարաժամկետ ծառայություն իրականացնելու պարտավորություն։
Այսինքն՝ պետության և անձի միջև ձևավորվող հարաբերության առանցքում առկա է ոչ թե պարտադիր զինվորական ծառայությունից ազատման արտոնություն, այլ՝ փոխադարձ իրավունքների և պարտականությունների ամբողջություն։
Այս իմասոտվ, նախագծային դրույթները չեն հակադրում արտաքին և ներքին անվտանգությունը, այլ՝ նախատեսում են հանրային անվտանգության ոլորտի համար անհրաժեշտ մասնագիտական ներուժի ձևավորման առանձին, նպատակային և երկարաժամկետ մեխանիզմ։
Հետևությունն  այն է, որ պարտադիր զինվորական ծառայության չանցնելը տվյալ իրավահարաբերության ինքնուրույն և վերջնական նպատակը չէ։ Այն նախագծերով նախատեսվող իրավական ռեժիմի հետևանքներից մեկն է, որը պայմանավորված է անձի կողմից պետության համար նշանակալի այլ հանրային ծառայության երկարաժամկետ պարտավորություն ստանձնելու հանգամանքով։






















































2․ Պարտադիր զինվորական ծառայության՝ անձի կարգապահության, պատասխանատվության, թիմային աշխատանքի և այլ հատկանիշների ձևավորման հնարավոր դրական նշանակությունը ինքնին չի հիմնավորում այն եզրահանգումը, որ ոստիկանության կամ փրկարար ծառայության համար մասնագիտական ներուժի ձևավորմանը պարտադիր կերպով պետք է նախորդի զինվորական ծառայությունը։
Նախագծերի ընդունման հիմնավորման առանցքում այն մոտեցումն է, որ անհրաժեշտ է մասնագիտական կողմնորոշման փուլը շաղկապել համապատասխան մասնագիտական կրթության և հետագա ծառայության հետ։ Հետևաբար, առաջարկվող համակարգում անձի կայացման և մասնագիտական պատրաստության գործընթացը չի վերացվում, այլ՝ տեղափոխվում է նպատակային մասնագիտական, կրթական և ծառայողական միջավայր։
Ավելին, նախատեսվում է կրթությունն ու ծառայությունը դիտարկել որպես շարունակական գործընթաց։ Անձը նախ ստանում է համապատասխան մասնագիտական կրթություն, այնուհետև նշանակվում է համապատասխան պաշտոնի, իսկ ծառայության ընթացքում շարունակում է իր մասնագիտական զարգացումը, վերապատրաստումը և ծառայողական առաջխաղացումը։
Ուստի, պարտադիր զինվորական ծառայությունը որպես անձի կյանքի և մասնագիտական ընտրության նախնական պարտադիր փուլ դիտարկելը համադրելի չէ օրինագծերով հետապնդվող նպատակի հետ, որի ընդհանուր տրամաբանությունը հանգում է  մասնագիտական կողմնորոշման փուլում երիտասարդների վաղաժամ ներգրավմանը և նպատակային կրթությանը՝ ձևավորելով ոչ թե պարզապես զինվորական փորձ ունեցող, այլ՝ ոստիկանության և փրկարար ծառայության անցնելու ձգտում ունեցող, այդ ծառայությունների համար մասնագիտորեն պատրաստված, բարեվարք, պատասխանատու և երկարաժամկետ ծառայության ներուժով կադրեր։

3․ Պարտադիր զինվորական ծառայության ընթացքում անձի վերաբերյալ որոշակի տեղեկությունների ձևավորումը չի կարող փոխարինել մասնագիտական ընտրության, կրթական գնահատման և ծառայողական պիտանիության այն մեխանիզմներին, որոնք անհրաժեշտ են ոստիկանության և փրկարար ծառայության կադրերի ընտրության համար։
Ինչպես արդեն վերը շեշտվեց, նախագծերով ներդրվող համակարգի տրամաբանությունն այն է, որ համապատասխան կարողություններ և մասնագիտական հետաքրքրվածություն ունեցող երիտասարդները բացահայտվեն մասնագիտական կողմնորոշման փուլում, անցնեն նպատակային կրթություն և այդ գործընթացի ընթացքում ու դրանից հետո գնահատվեն տվյալ ծառայության պահանջներին համապատասխանության տեսանկյունից։
Միաժամանակ, ոստիկանության և փրկարար ծառայության համար պիտանիությունը չի կարող ամբողջությամբ նույնացվել զինվորական ծառայության ընթացքում անձի դրսևորած վարքագծի կամ ստացած բնութագրի հետ։ Նշված ծառայությունները ներառում են հատուկ մասնագիտական գիտելիքներ, հաղորդակցական և կառավարչական կարողություններ, իրավական գիտելիքներ, հանրության հետ աշխատանքի հմտություններ, բարեվարքության և ծառայողական պատասխանատվության պահանջներ, որոնց ձևավորման և գնահատման առավել նպատակային միջավայրը հենց համապատասխան մասնագիտական կրթությունն ու ծառայությունն են։
Հետևաբար, պարտադիր զինվորական ծառայությունը որպես պարտադիր նախնական «ֆիլտր» պահպանելու առաջարկը հակադրվում է նախագծերով հետապնդվող  նպատակին։

4․ Կրկին անգամ ընդգծենք, որ նախագծային լուծումների նպատակն է՝ պետական ռեսուրսն ուղղել հենց այնպիսի մասնագիտական կադրի ձևավորմանը, որոնց պատրաստությունը համապատասխանեցված կլինի ոստիկանության և փրկարար ծառայության գործառույթներին։
Զինվորական ծառայությունից հետո ՀՀ ՆԳՆ համակարգ մուտք գործող անձը կարող է ունենալ զինվորական պատրաստվածություն, սակայն դա ինքնին չի նշանակում, որ նա կունենա ոստիկանության կամ փրկարար ծառայության համար անհրաժեշտ մասնագիտական գիտելիքներն ու հմտությունները։ Նախագծով, ընդհակառակը, առաջարկվում է մասնագիտական կրթությունը սկսել հենց այն ոլորտում, որտեղ անձը նախատեսում է հետագայում ծառայել։
Բացի դրանից, նախագծային լուծումը պետությանը հնարավորություն է տալիս վաղ փուլից ներդրում կատարել այն անձանց մասնագիտական զարգացման մեջ, որոնք իրենց կարիերան գիտակցված կերպով կապում են ՆԳՆ համակարգի հետ։ Սա առավել արդյունավետ է նաև պետության երկարաժամկետ կադրային պլանավորման տեսանկյունից։
Միաժամանակ հարկ է նկատել, որ սահմանվող պարտականության կատարումը վաղաժամ դադարեցնելու հետևանքը լինելու է ոչ թե մեխանիկորեն պահեստազորում ընդգրկվելը, այլ՝ սահմանված կարգով պարտադիր զինվորական ծառայության անցնելը, որից հետո միայն՝ սահմանված կարգով պահեստազորում հաշվառվելը։ 

5․ ՀՀ ՆԳՆ ծառայողների՝ ՀՀ ԶՈՒ և այլ զորքերի հետ արդյունավետ փոխգործակցության կարողությունը չի կարող պայմանավորվել բացառապես նախապես պարտադիր ժամկետային զինվորական ծառայություն անցնելու հանգամանքով։
Այդ փոխգործակցության համար անհրաժեշտ կարողությունները կարող են և պետք է ապահովվեն մասնագիտական կրթության, ծառայողական պատրաստության, վերապատրաստման, համատեղ վարժանքների և համապատասխան գործառութային ընթացակարգերի միջոցով։
Ավելին, նախագծերով նախատեսվող կրթական ուղին հնարավորություն է տալու համապատասխան գիտելիքներն ու հմտությունները ձևավորել հենց այն ծառայության առանձնահատկություններին համապատասխան, որի ընթացքում տվյալ անձը հետագայում պետք է իրականացնի իր գործառույթները, այդ թվում՝ արտակարգ իրավիճակներում ՀՀ ԶՈՒ և այլ զորքերի հետ համագործակցության պայմաններում։

6․ Առաջարկվող կարգավորումները պայմանավորված են ոչ թե անձանց որևէ խմբի նկատմամբ արտոնություն սահմանելու ինքնանպատակով, այլ՝ օբյեկտիվորեն առանձնահատուկ պետական կարիքով՝ ոստիկանության և փրկարար ծառայության համար մասնագիտական կադրերի նպատակային և շարունակական պատրաստման անհրաժեշտությամբ։
Տարբերակման իրավաչափությունը տվյալ դեպքում պետք է գնահատել ոչ թե միայն այն հանգամանքով, որ որոշ անձինք չեն անցնի պարտադիր զինվորական ծառայություն, այլ՝ ամբողջ կարգավորման համատեքստում։ Այդ անձանց համար նախատեսվում է պետական պատվերով կրթություն, մասնագիտական պատրաստություն, ծառայության անցնելու հնարավորություն և դրա հետ կապված երկարաժամկետ անընդմեջ ծառայության պարտավորություն։
Ինչ վերաբերում է կոռուպցիոն ռիսկերին, ապա դրանց հնարավորությունն ինքնին չի կարող հիմք հանդիսանալ իրավակարգավորման նպատակահարմարությունը բացառելու համար։ Այդ ռիսկերը ենթակա են կառավարման՝ ընդունելության օբյեկտիվ և թափանցիկ չափանիշների, մրցակցային ընթացակարգերի, կրթական գործընթացի պատշաճ կազմակերպման և ծառայության անցնելու պայմանների հստակ իրավակարգավորման միջոցով։

7․ Նախագծային լուծումները որևէ կերպ չեն կարող հանգեցնել ՀՀ ԶՈՒ համալրման համակարգի թուլացմանը կամ զորակոչից անձանց ընդհանրական դուրսբերմանը։
Օրինագծերը վերաբերում են սահմանափակ և հստակ սահմանված, կոնկրետ թիրախային խմբի՝ այն անձանց ներգրավմանը, որոնք պետական պատվերի շրջանակներում ընտրում են ՆԳՆ համապատասխան մասնագիտական կրթական ծրագիրը և դրա ավարտից հետո ստանձնում են օրենքով նախատեսված երկարաժամկետ ծառայության պարտավորություն։
Հետևաբար, նախագծի ազդեցությունը պետք է գնահատել ոչ թե միայն զորակոչից դուրս մնացող անձանց թվաքանակի, այլ՝ պետության կողմից դրա դիմաց ստացվող երկարաժամկետ մասնագիտական հանրային ծառայության մարդկային ռեսուրսի տեսանկյունից։
Այս համատեքստում անհրաժեշտ է նկատի ունենալ հատկապես այն հանգամանքը, որ նախագծերով պետական պատվերի տեղերի քանակը սահմանելու իրավասությամբ օժտվում է Կառավարությունը, իսկ զորակոչի հայտարարումը ևս Կառավարության իրավազորության տիրույթում գտնվող հարց է։ Այս առումով, առաջարկվող կարգավորումները հնարավորություն են տալիս Կառավարությանը՝ յուրաքանչյուր տարի գնահատելու ինչպես զորակոչի, այնպես էլ՝ ներքին գործերի բնագավառի կարիքներն ու ակնկալիքները և, ըստ այդմ, կայացնելու այնպիսի հավասարակշռված որոշումներ, որ մի կողմից ապահովվի պարտադիր զինվորական ծառայության արդյունավետությունն ու պատշաճությունը, մյուս կողմից՝ երաշխավորվի ներքին անվտանգության համակարգի արմատապես կատարելագործմանը միտված որակյալ կադրային ներուժի ներգրավումը։
Այսինքն, մեր դիտարկմամբ, նախագծերով ներդրվում են այդ երկու հանրային շահերը հավասարակշռող արդարացի լուծումներ։

8․ Նախ, հարկ է շեշտել, որ կոռուպցիոն ռիսկի մասով բարձրացված մտահոգությունը որևէ կերպ փաստարկված և հիմնավորված չէ։ Այդուհանդերձ, նկատենք, որ կոռուպցիոն ռիսկի գնահատման համար էական է ոչ միայն կարգավորման արդյունքը, այլև՝ դրա կիրառման ընթացակարգը։ Ներդրվող համակարգը ենթադրում է հստակ սահմանված կրթական ծրագիր, ընդունելության պայմաններ, ծառայության անցնելու պահանջներ և երկարաժամկետ ծառայության պարտավորություն։
Այս պայմանների և պահանջների միասնական և թափանցիկ կիրառման դեպքում նախագծով նախատեսվող մեխանիզմը չի ստեղծում անձանց կամայականորեն պարտադիր զինվորական ծառայությունից ազատելու հնարավորություն, այլ՝ սահմանում է նախապես որոշված իրավական պայմանների և պահանջների ամբողջություն, որի առկայության դեպքում անձը կարող է ընտրել նախատեսված կրթական և ծառայողական ուղին։

Ներկայացված առաջարկը սկզբունքորեն չի ապահովում նախագծի հիմնավորման մեջ մատնանշված հիմնական խնդրի լուծումը։ Գործող կարգավորման հիմնական խնդիրը հենց այն է, որ հանրակրթությունն ավարտող երիտասարդը, որը վաղ փուլում գիտակցված ընտրությամբ ցանկանում է իր մասնագիտական ապագան կապել ոստիկանության կամ փրկարար ծառայության հետ, չի կարող անմիջապես անցնել այդ ոլորտի նպատակային մասնագիտական կրթություն։
Մեկ տարվա պարտադիր զինվորական ծառայության նախապայմանի պահպանումը փաստացի կպահպանի գործող համակարգի հիմնական սահմանափակումը՝ մասնագիտական կրթության մեկնարկը հետաձգելով առնվազն մեկ տարով։ Արդյունքում, փաստացի կպահպանվի  նախագծերով վերացվող հիմնական խոչընդոտը, ինչի հետևանքով պատշաճ կերպով չի իրացվի նախագծերի ընդունմամբ հետապնդվող հիմնական նպատակը՝ մասնագիտական կողմնորոշման փուլում երիտասարդին ներգրավել համապատասխան կրթական միջավայր և այդ պահից սկսել նրա նպատակային մասնագիտական զարգացումը։
Վերոգրյալի հավառմամբ՝ ներկայացված առաջարկներն ընդունելի չեն, քանի որ դրանք նախագծային լուծումները գնահատում են հիմնականում պարտադիր զինվորական ծառայության համատեքստում՝ նախագծային դրույթները, ըստ էության,մեխանիկական կերպով  նույնացնելով «այլընտրանքային ծառայության» կամ պարզապես «զինծառայությունից ազատման» հետ։
Մինչդեռ, նախագծերի առանցքում ընկած է միանգամայն այլ՝ ավելի լայն նպատակ, այն է՝ մասնագիտական կրթությունը և հանրային ծառայությունը հնարավորինս վաղ փուլից մեկ միասնական, շարունակական և երկարաժամկետ կարիերային ուղու մեջ միավորելու նպատակադրումը։
Այսպիսով, նախագծերով առաջարկվող կարգավորումը ոչ թե երկու տարբեր պարտականությունների մեխանիկական «փոխարինում» է, այլ՝ օրենքով սահմանվող հատուկ իրավական ռեժիմ, որի շրջանակներում պետության կողմից տրամադրվող նպատակային կրթությունը և անձի կողմից ստանձնվող երկարաժամկետ հանրային ծառայության պարտավորությունը փոխկապակցվում են պարտադիր զինվորական ծառայության պարտականության կատարման վերաբերյալ հատուկ իրավական հետևանքի հետ։
Հենց այս հանգամանքն է թույլ տալիս նախագծային լուծումը տարբերակել «այլընտրանքային ծառայության» մեխանիզմից, որն ունի միանգամայն այլ իրավական իմաստ և նշանակություն, որպիսի հանգամանքով պայմանավորված՝ ներկայիս կարգավորումներն այդ եզրույթն օգտագործում են առանձին, բոլորովին այլ ինստիտուտի համար։ 
	




